Všeobecné záväzné nariadenie                                                                  Číslo: VZN–4/2011

___________________________________________________________________________​

OBEC  ČAŇA
v súlade s ustanovením § 6 zákona č. 369/1990 Zb. o obecnom zriadení v znení neskorších predpisov a ustanoveniami zákona č. 245/2008 Z.z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov
v y d á v a

Všeobecne záväzné nariadenie
OBCE  ČAŇA 

o určení miesta a času zápisu dieťaťa na plnenie povinnej školskej dochádzky v základnej škole  zriadenej  obcou  Čaňa

Návrh tohto všeobecné záväzného nariadenia ( VZN ) 

Vyvesený na úradnej tabuli obce dňa:





26.08.2011

Dátum začiatku lehoty na pripomienkové konanie:                                               
26.08.2011

Dátum ukončenia pripomienkového konania:




13.09.2011

Vyhodnotenie pripomienok k návrhu VZN uskutočnené dňa:


14.09.2011
Schválené  všeobecne záväzné nariadenie

	Na rokovaní obecného zastupiteľstva dňa:                 
	  16.9.2011  

	Vyhlásené vyvesením na úradnej tabuli obce dňa:                 
	  19.9.2911 

	VZN nadobúda účinnosť dňom:                                     
	  3.10.2011


Obecné zastupiteľstvo v Čani podľa § 11 ods. 4, písm. g, zákona Slovenskej národnej rady
č. 369/1990 Zb. o obecnom zriadení v znení neskorších predpisov (ďalej len „zákon č. 369/1990 Zb.“) a podľa ustanovenia § 20 ods. 3 písm. a)zákona Národnej rady Slovenskej republiky č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov (ďalej len „zákon č. 245/2008 Z. z.“) sa uznieslo na tomto všeobecne záväznom nariadení. 

§ 1
Úvodné ustanovenie
1. Obec  Čaňa  (ďalej len „obec“) týmto všeobecne záväzným nariadením určuje miesto a čas zápisu dieťaťa na plnenie povinnej školskej dochádzky v základnej škole, ktorej je zriaďovateľom.

2. Obec  Čaňa  je zriaďovateľom Základnej školy, Pionierska 33, Čaňa (ďalej len „základná škola“).
3. Obec ako zriaďovateľ základnej školy podľa ods. 2, určila Všeobecne záväzným nariadením Obce Čaňa č. 1/2004 školský obvod základnej školy a na základe dohody s obcami Geča a Gyňov, ktoré nezriaďujú základnú školu, vytvorila spoločný školský obvod  (§ 8 ods.1 a ods. 2 zákona č. 596/2003 Z. z.)
4. Spoločný školský obvod základnej školy tvorí v súlade s ustanoveniami § 8 ods. 1 a ods. 2 zákona Národnej rady Slovenskej republiky č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov (ďalej len „zákon č. 596/2003 Z. z.“) na základe uzavretej dohody o spoločnom školskom obvode katastrálne územie Obcí Čaňa, Gyňov a  Geča.

5. Žiak plní povinnú školskú dochádzku v základnej škole v školskom obvode, v ktorom má trvalé bydlisko, ak sa zákonný zástupca žiaka nerozhodne, že žiak bude plniť povinnú školskú dochádzku v základnej škole mimo školského obvodu, v ktorom má trvalé bydlisko, so súhlasom riaditeľa základnej školy, do ktorej sa hlási. Riaditeľ základnej školy, do ktorej bol žiak prijatý, oznámi túto skutočnosť riaditeľovi základnej školy v školskom obvode, v ktorom má žiak trvalé bydlisko, ako aj zriaďovateľovi základnej školy, do ktorej bol žiak prijatý, a to najneskôr do 31. marca kalendárneho roka, v ktorom má dieťa začať plniť povinnú školskú dochádzku; riaditeľ spádovej školy v lehote do 15. apríla zašle zoznam všetkých detí, ktoré boli zapísané na plnenie povinnej školskej dochádzky obci podľa trvalého bydliska žiaka a na základe rozhodnutia súdu. Obec, ktorá je zriaďovateľom tejto základnej školy, oznámi obci, v ktorej má žiak trvalé bydlisko, jeho prijatie do základnej školy v príslušnom školskom obvode. (§ 8 ods. 3 a ods. 4 zákona č. 596/2003 Z. z., § 20 ods. 5 zákona č. 245/2008 Z. z.)
6. Základná škola z prostriedkov štátneho rozpočtu uhrádza zákonnému zástupcovi žiaka, ktorý plní povinnú školskú dochádzku v spoločnom školskom obvode a v obci, kde má trvalé bydlisko, nie je zriadená základná škola alebo základná škola s materskou školou, cestovné náklady na dopravu žiaka do školy vo výške ceny hromadnej dopravy, ak nezabezpečí dopravu žiaka inak.   (§ 8 ods. 6 a ods. 8 zákona č. 596/2003 Z. z.)
7. Riaditeľ základnej školy je povinný prednostne prijať na plnenie povinnej školskej dochádzky žiakov, ktorí 
a) majú miesto trvalého pobytu v školskom obvode základnej školy, 
b) majú miesto trvalého pobytu v obci, s ktorou má obec uzavretú dohodu o spoločnom školskom obvode,

c) sú umiestnení v školskom zariadení alebo v inom zariadení na základe rozhodnutia súdu, ktorého sídlo sa nachádza v obci, a to až do výšky maximálneho počtu žiakov v triede príslušného ročníka. 

Ak je počet žiakov vo veku plnenia povinnej školskej dochádzky, ktorí ju majú plniť v spádovej škole, vyšší, ako sú kapacitné možnosti základnej školy, postupuje obec podľa § 8 ods. 4 zákona č. 596/2003 Z. z.. (§ 20 ods. 6 zákona č. 245/2008 Z. z.)
8. Žiak, ktorý nemá trvalé bydlisko v spoločnom školskom obvode, plní povinnú školskú dochádzku v základnej škole, ktorú určí Krajský školský úrad v Košiciach. (§ 20 ods. 9 zákona č. 245/2008 Z. z.)

9. Povinná školská dochádzka sa plní v základných školách, v stredných školách a v školách pre žiakov so špeciálnymi výchovno-vzdelávacími potrebami podľa školského zákona ak tento zákon neustanovuje inak. (§ 20 ods. 1 zákona č. 245/2008 Z. z.)

§ 2
Miesto a čas zápisu
1. Zápis detí do 1. ročníka sa uskutoční v priestoroch základnej školy, ktoré na tento účel vyhradí riaditeľ základnej školy  a to 

a) najskôr 15. januára  v čase od 14:00 hod. do 18:00 hod. a

b) najneskôr 15. februára v čase od 14:00 hod. do 18:00 hod.,
ktorý predchádza začiatku školského roka, v ktorom má dieťa začať plniť povinnú školskú dochádzku. Presný dátum, miesto a čas zápisu dieťaťa na plnenie povinnej školskej dochádzky k nasledujúcemu školskému roku dohodne riaditeľ základnej školy so starostom obce. Oznam o zápise dieťaťa na plnenie povinnej školskej dochádzky riaditeľ základnej školy zverejní zákonným zástupcom na budove základnej školy a inom verejne dostupnom mieste v rámci školského obvodu, spravidla od 15. decembra predchádzajúceho kalendárneho roka, najneskôr 15 dní pred zápisom až do času určeného riaditeľom školy na zápis dieťaťa na plnenie povinnej školskej dochádzky.

2. Zákonný zástupca je povinný v súlade s ustanovením § 20 ods. 4 zákona č. 245/2008 Z. z. predložiť pri zápise dieťaťa na plnenie povinnej školskej dochádzky osobné údaje:
a) meno a priezvisko, dátum narodenia, rodné číslo, miesto narodenia, národnosť, štátne občianstvo, trvalé bydlisko dieťaťa,

b) meno a priezvisko, adresu zamestnávateľa, trvalé bydlisko zákonných zástupcov.

3. Základná škola organizuje zápis detí na plnenie povinnej školskej dochádzky za účasti zákonného zástupcu a dieťaťa.

4. Zákonný zástupca dieťaťa je povinný prihlásiť dieťa na plnenie povinnej školskej dochádzky v základnej škole v čase zápisu podľa § 2 ods. 1 tohto nariadenia. 
5. Zákonný zástupca dieťaťa na plnenie povinnej školskej dochádzky

a) má právo vybrať pre svoje dieťa i inú základnú školu mimo školského obvodu obce,

b) môže zapísať dieťa iba na jednu základnú školu.

§ 3
Priestupky
1. Priestupku sa dopustí zákonný zástupca dieťaťa, ktorý ohrozuje jeho výchovu a vzdelávanie alebo zanedbáva starostlivosť o povinnú školskú dochádzku dieťaťa, najmä ak dieťa neprihlási na povinnú školskú dochádzku alebo dieťa neospravedlnene vynechá viac ako 60 vyučovacích hodín v príslušnom školskom roku. (§ 37 ods. 1 zákona č. 596/2003 Z. z.)

2. Obec je oprávnená kontrolovať dodržiavanie uložených povinností zákonných zástupcov dieťaťa a je oprávnené uložiť pokutu až do výšky 331,94 € v prípade, že zákonný zástupca dieťaťa (§ 37 ods. 2 a ods. 3 zákona č. 596/2003 Z. z.)
a) neprihlási dieťa na plnenie povinnej školskej dochádzky alebo
b) zanedbáva starostlivosť o povinnú školskú dochádzku dieťaťa.

3. Pri riešení priestupkov a ich prejednávanie obec postupuje podľa zákona Slovenskej národnej rady č. 372/1990 Zb. o priestupkoch v znení neskorších predpisov.

§ 4
Zrušovacie ustanovenia
Ruší sa Všeobecne záväzné nariadenie Obce Čaňa č. 2/2008 o mieste a čase zápisu dieťaťa na plnenie povinnej školskej dochádzky v základnej škole, o výške mesačného príspevku na čiastočnú úhradu výdavkov za pobyt dieťaťa v materskej škole, o výške mesačného príspevku na čiastočnú úhradu nákladov na činnosti školského klubu detí,  o výške mesačného príspevku na čiastočnú úhradu nákladov a podmienky úhrady v školskej jedálni v zriaďovateľskej pôsobnosti Obce Čaňa, na ktorom sa uznieslo Obecné zastupiteľstvo v Čani dňa 22.08.2008 uznesením č. 8/2008/B/10.

§ 5
Záverečné ustanovenia
1. Na tomto všeobecne záväznom nariadení sa uznieslo Obecné zastupiteľstvo obce Čaňa dňa 16.9.2011 uznesením číslo B/6/2011.

2. Toto všeobecne záväzné nariadenie nadobúda účinnosť dňa 3.10.2011.

Čaňa, dňa 19.9.2011    
                                                                              Michal Rečka

                                                                             starosta obce
